Ustavni sud smatra da su radijski i televizijski spotovi koje emitira Ministarstvo rada i mirovinskog sustava i preko njih građanima poručuje da bi posljedica uspjeha sindikalnog referenduma "67 je previše" bio gubitak od 45 milijardi kuna u mirovinskom sustavu klasična protureferendumska kampanja koja se financira javnim novcem, ali neće ništa tim povodom poduzimati.

Ustavni sud, pojašnjava se u njihovu priopćenju, u ovoj fazi referendumskih aktivnosti kada se još prikupljaju potpisi može intervenirati samo ako vlast grubo krši prava građana na referendum i onemogućava njegovo održavanje, što u slučaju spotova ministra rada Marka Pavića nije slučaj.



Ustavni sud u svome priopćenju navodi kako iz očitovanja Ministarstva rada i mirovinskog sustava proizlazi kako je medijska kampanja promoviranja cjelovite mirovinske reforme planirana u tri faze i da je započela 17. listopada 2018. godine. Treća faza u kojoj se govori o štetnosti referenduma započela je 26. travnja 2019. i traje do 10. svibnja 2019. godine iz čega je vidljivo da kampanja, budući da se vremenski poklapa s prikupljanjem potpisa za referendum, nema svrhu samo informiranje o cjelovitoj mirovinskoj reformi, nego se dijelom referira na referendumsku inicijativu i ukazuje građanima na to kako bi se njen uspjeh reflektirao na mirovinsku reformu.



- Međutim, Ustavnom sudu nisu predočeni nikakvi dokazi koji bi ukazivali na to da Vlada, odnosno Ministarstvo rada i mirovinskog sustava korištenjem proračunskih sredstava ili na drugi način grubo krši pravila demokratske procedure, odnosno postupali na način koji faktično dokida ili ozbiljno narušava pravo građana na izjašnjavanje o potrebi da se zatraži raspisivanje referenduma, niti su se u vezi s time Ustavnom sudu obratili inicijatori referenduma - zaključuje se u priopćenju Ustavnog suda.